Il-Kummissjoni għaliex qed tipproponi Mekkaniżmu ta' Aġġustament tal-Karbonju fil-Fruntiera? L-UE hija minn ta' quddiem fl-isforzi internazzjonali biex jiġi miġġieled it-tibdil fil-klima. Il-Patt Ekoloġiku Ewropew jistabbilixxi triq ċara lejn it-twettiq tal-mira ambizzjuża tal-UE ta' tnaqqis ta' 55 % fl-emissjonijiet tal-karbonju meta mqabbla mal-livelli tal-1990 sal-2030, u li ssir kontinent newtrali f'termini ta' klima sal-2050. Il-pakkett ta' Lulju 2021 b'appoġġ għall-miri klimatiċi tal-UE huwa parti integrali mill-istrateġija tagħna li dan jinkiseb, u se jkompli jissiġilla r-reputazzjoni tal-UE bħala mexxejja globali fir-rigward tal-klima. Bħala parti minn dawn l-isforzi, il-Mekkaniżmu ta' Aġġustament tal-Karbonju fil-Fruntiera (Carbon Border Adjustment Mechanism, CBAM) huwa miżura klimatika li għandha tipprevjeni r-riskju ta' rilokazzjoni tal-emissjonijiet tal-karbonju u tappoġġa l-ambizzjoni akbar tal-UE dwar il-mitigazzjoni tal-klima, waqt li tiġi żgurata l-kompatibbiltà mad-WTO. It-tibdil fil-klima huwa problema globali li teħtieġ soluzzjonijiet globali. Peress li qed ngħollu l-ambizzjoni tagħna b'rabta mal-klima, u għad hemm politiki ambjentali u klimatiċi inqas stretti f'pajjiżi mhux tal-UE, hemm riskju qawwi tal-hekk imsejħa “rilokazzjoni tal-emissjonijiet tal-karbonju” — jiġifieri kumpaniji bbażati fl-UE jistgħu jċaqilqu l-produzzjoni intensiva fil-karbonju barra mill-pajjiż biex jieħdu vantaġġ mill-istandards laxki, jew il-prodotti tal-UE jistgħu jiġu sostitwiti b'importazzjonijiet b'intensità qawwija ta' karbonju. Din ir-rilokazzjoni tal-emissjonijiet tal-karbonju tista' tmexxi l-emissjonijiet barra mill-Ewropa u għalhekk timmina serjament l-isforzi tal-UE u globali b'rabta mal-klima. Bis-CBAM jiġi bbilanċjat il-prezz tal-karbonju bejn il-prodotti domestiċi u l-importazzjonijiet u jiġi żgurat li l-objettivi klimatiċi tal-UE ma jiġux imminati minħabba r-rilokazzjoni tal-produzzjoni lejn pajjiżi b'politiki inqas ambizzjużi. X'inhu l-Mekkaniżmu ta' Aġġustament tal-Karbonju fil-Fruntiera? Iddisinjat f'konformità mar-regoli tal-Organizzazzjoni Dinjija tal-Kummerċ (World Trade Organization, WTO) u ma' obbligi internazzjonali oħra tal-UE, is-CBAM se jaħdem kif ġej: L-importaturi tal-UE se jixtru ċertifikati tal-karbonju korrispondenti mal-prezz tal-karbonju li kien jitħallas kieku l-oġġetti ġew prodotti skont ir-regoli tal-ipprezzar tal-karbonju tal-UE. Min-naħa l-oħra, jekk produttur mhux tal-UE jkun jista' juri li diġà ħallas prezz għall-karbonju użat fil-produzzjoni tal-oġġetti importati f'pajjiż terz, il-kost korrispondenti jista' jitnaqqas fl-intier tiegħu għall-importatur tal-UE. Is-CBAM se jnaqqas ir-riskju tar-rilokazzjoni tal-emissjonijiet tal-karbonju billi jħeġġeġ lill-produtturi f'pajjiżi mhux tal-UE jagħmlu l-proċessi tal-produzzjoni tagħhom aktar ekoloġiċi. F'xi reġjuni madwar id-dinja, bħal Kalifornja, diġà jeżistu Mekkaniżmi ta' Aġġustament tal-Karbonju fil-Fruntiera, fejn jiġi applikat aġġustament għal ċerti importazzjonijiet tal-elettriku. Xi pajjiżi oħra bħall-Kanada u l-Ġappun qed jippjanaw inizjattivi simili. Barra minn hekk, il-FMI u l-OECD reċentement wettqu studji biex jaraw kif tali miżuri jistgħu jappoġġaw l-isforzi internazzjonali biex jitnaqqsu l-emissjonijiet ta' gassijiet serra. Fil-komunikat wara l-laqgħa tagħhom li saret bejn id-9 u l-10 ta' Lulju 2021, il-Ministri għall-Finanzi tal-G20 semmew ukoll il-ħtieġa għal koordinazzjoni internazzjonali aktar mill-qrib dwar l-użu ta' mekkaniżmi tal-ipprezzar tal-karbonju. Sabiex in-negozji u l-pajjiżi l-oħra jkollhom ċertezza legali u stabbiltà, il-Mekkaniżmu ta' Aġġustament tal-Karbonju fil-Fruntiera se jiddaħħal b'mod gradwali u inizjalment se jkun qed japplika biss għal għadd limitat ta' oġġetti b'riskju għoli ta' rilokazzjoni tal-emissjonijiet tal-karbonju: il-ħadid u l-azzar, is-siment, il-fertilizzant, l-aluminju u l-ġenerazzjoni tal-elettriku. Mill-2023 se tapplika sistema ta' rapportar għal dawn il-prodotti bil-għan li tkun faċilitata introduzzjoni bla skossi u jiġi faċilitat id-djalogu mal-pajjiżi terzi, u l-importaturi jibdew iħallsu aġġustament finanzjarju fl-2026. Finalment, bħala riżorsa proprja potenzjali tal-UE, id-dħul mis-CBAM jikkontribwixxi għall-baġit tal-UE, kif stipulat fil-Ftehim Interistituzzjonali ta' Diċembru 2020 dwar il-baġit u r-riżorsi proprji. Ir-rilokazzjoni tal-emissjonijiet tal-karbonju mhux diġà hija indirizzata bis-Sistema għall-Iskambju ta' Kwoti tal-Emissjonijiet? Is-Sistema għall-Iskambju ta' Kwoti tal-Emissjonijiet (Emissions Trading System, ETS) tal-UE hija l-ewwel skema internazzjonali għall-iskambju ta' kwoti tal-emissjonijiet u l-politika ewlenija tal-UE biex tiġġieled it-tibdil fil-klima. Din tiffissa limitu massimu fuq l-ammont ta' emissjonijiet tal-gassijiet serra li jistgħu jiġu rilaxxati minn installazzjonijiet industrijali f'ċerti setturi. Il-kwoti jridu jinxtraw fis-suq tan-negozjar tal-ETS, għalkemm huwa distribwit għadd ta' kwoti mingħajr ħlas biex tiġi evitata r-rilokazzjoni tal-emissjonijiet tal-karbonju. Dik is-sistema kienet effettiva biex jiġi indirizzat ir-riskju ta' rilokazzjoni imma tnaqqas ukoll l-inċentiv li jsir investiment fi produzzjoni aktar ekoloġika kemm lokalment kif ukoll barra mill-UE. B'mod progressiv, is-CBAM isir alternattiva għaliha. Madankollu, skont il-proposta l-ġdida tal-Kummissjoni għal ETS riveduta, l-għadd ta' kwoti mingħajr ħlas se jonqos għas-setturi kollha maż-żmien biex l-ETS ikun jista' jkollha impatt massimu fil-ksib tal-miri klimatiċi ambizzjużi tagħna. Barra minn hekk, il-kwoti bla ħlas se jitneħħew gradwalment mill-2026 għas-setturi tas-CBAM. Sabiex jikkomplementa l-ETS, is-CBAM se jkun ibbażat fuq sistema ta' ċertifikati biex ikunu koperti l-emissjonijiet integrati fi prodotti li sussegwentement jiġu importati fl-UE. Madankollu, f'għadd limitat ta' oqsma s-CBAM jiddevja mill-ETS, b'mod partikolari peress li mhuwiex sistema ta' limitu u skambju (“cap and trade”). Minflok, iċ-ċertifikati tas-CBAM jirriflettu l-prezz tal-ETS. Sabiex ikunu żgurati kundizzjonijiet ekwivalenti ta' kompetizzjoni bejn in-negozji tal-UE u dawk li mhumiex, u ladarba jkun operazzjonali r-reġim sħiħ tas-CBAM fl-2026, is-sistema se tkun aġġustata biex tirrifletti l-EU ETS riveduta, b'mod partikolari fir-rigward tat-tnaqqis tal-kwoti mingħajr ħlas disponibbli fis-setturi koperti mis-CBAM. Dan ifisser li s-CBAM se jibda japplika biss b'mod gradwali għall-prodotti koperti u fi proporzjon dirett mat-tnaqqis tal-kwoti mingħajr ħlas allokati għal dawn is-setturi fil-qafas tal-ETS. Fi kliem ieħor, sakemm jinqatgħu kompletament fl-2035, is-CBAM japplika biss għal dak il-proporzjon ta' emissjonijiet li ma jibbenefikax minn kwoti mingħajr ħlas fil-qafas tal-EU ETS, biex ikun żgurat li l-importaturi jiġu ttrattati b'mod ugwali meta mqabbla mal-produtturi tal-UE. Is-CBAM kif se jaħdem fil-prattika? Is-CBAM se jirrifletti l-ETS fis-sens li s-sistema hija bbażata fuq ix-xiri ta' ċertifikati mill-importaturi. Il-prezz taċ-ċertifikati se jkun ikkalkolat skont il-prezz tal-irkant medju ta' kull ġimgħa għall-kwoti tal-EU ETS, espress f'€/tunnellata ta' CO2 emess. Individwalment jew permezz ta' rappreżentant, l-importaturi tal-oġġetti se jkollhom jirreġistraw mal-awtoritajiet nazzjonali fejn jistgħu jixtru wkoll iċ-ċertifikati tas-CBAM. L-awtoritajiet nazzjonali jawtorizzaw ir-reġistrazzjoni tad-dikjaranti fis-sistema tas-CBAM u jwettqu rieżami kif ukoll verifika tad-dikjarazzjonijiet. Se jkunu responsabbli wkoll għall-bejgħ ta' ċertifikati tas-CBAM lill-importaturi. Sabiex jimportaw l-oġġetti koperti fil-qafas tas-CBAM fl-UE, sal-31 ta' Mejju ta' kull sena jridu jiddikjaraw il-kwantità ta' oġġetti u l-emissjonijiet marbuta ma' dawn l-oġġetti importati fl-UE fis-sena preċedenti. Fl-istess ħin iridu jċedu ċ-ċertifikati tas-CBAM li jkunu xtraw minn qabel mingħand l-awtoritajiet. Billi jiġi żgurat li l-importaturi jħallsu l-istess prezz tal-karbonju bħall-produtturi domestiċi fil-qafas tal-EU ETS, is-CBAM se jiżgura trattament indaqs għall-prodotti magħmula fl-UE u importazzjonijiet minn postijiet oħra u jevita r-rilokazzjoni tal-emissjonijiet tal-karbonju. X'se jiġri fil-fażi ta' tranżizzjoni? Skont il-proposta tal-Kummissjoni, l-importaturi se jkollhom jirrappurtaw l-emissjonijiet marbuta mal-oġġetti tagħhom mingħajr ma jħallsu aġġustament fil-fażi ta' tranżizzjoni li tibda fl-2023 u li tispiċċa fl-aħħar tal-2025, biex ikun hemm biżżejjed żmien għall-istabbiliment tas-sistema finali. Din il-fażi ta' tranżizzjoni, flimkien mal-introduzzjoni gradwali tas-CBAM maż-żmien, tippermetti tranżizzjoni b'attenzjoni, prevedibbli u proporzjonata għan-negozji tal-UE u ta' pajjiżi terzi kif ukoll għall-awtoritajiet. Ladarba s-sistema definittiva ssir operazzjonali għalkollox fl-2026, kull sena l-importaturi tal-UE jridu jiddikjaraw il-kwantità ta' oġġetti u l-ammont ta' emissjonijiet marbuta mat-total ta' oġġetti importati minnhom fl-UE fis-sena preċedenti, u jċedu l-ammont korrispondenti ta' ċertifikati tas-CBAM. Liema setturi se jkopri l-mekkaniżmu l-ġdid u għaliex intgħażlu? Inizjalment is-CBAM se japplika għall-importazzjonijiet ta' dawn l-oġġetti: Dawn is-setturi għandhom riskju għoli ta' rilokazzjoni tal-emissjonijiet tal-karbonju u emissjonijiet għoljin tal-karbonju. Il-fattibbiltà amministrattiva li dawn is-setturi jiġu koperti mill-bidu fis-CBAM tqieset ukoll. Is-CBAM japplika għall-emissjonijiet diretti ta' gassijiet serra emessi matul il-proċess tal-produzzjoni tal-prodotti koperti. Fi tmiem il-perjodu ta' tranżizzjoni l-Kummissjoni tevalwa kif qed jaħdem is-CBAM u jekk testendix il-kamp ta' applikazzjoni tiegħu għal aktar prodotti u servizzi — inkluż 'l isfel fil-katina tal-valur, u jekk għandhiex tkopri l-hekk imsejħa emissjonijiet “indiretti” (jiġifieri l-emissjonijiet tal-karbonju mill-elettriku użat għall-produzzjoni tal-oġġett). L-importaturi tal-UE kif jistgħu jiżguraw li jiksbu l-informazzjoni li jeħtieġu mingħand l-esportaturi mhux tal-UE tagħhom biex ikunu jistgħu jużaw is-sistema l-ġdida b'mod korrett? Il-produtturi mhux tal-UE għandhom jgħaddu l-informazzjoni dwar l-emissjonijiet marbuta mal-oġġetti soġġetti għas-CBAM lill-importaturi rreġistrati fl-UE. Jekk din l-informazzjoni ma tkunx disponibbli meta l-oġġetti jkunu qed jiġu importati, l-importaturi tal-UE se jkunu jistgħu jużaw valuri prestabbiliti (anke ladarba s-sistema definittiva tkun daħlet) fuq l-emissjonijiet tas-CO2 għal kull prodott biex jiddeterminaw l-għadd ta' ċertifikati li jridu jixtru. Madankollu, l-importaturi se jkunu jistgħu juru l-emissjonijiet attwali matul proċedura ta' rikonċiljazzjoni, u jċedu l-ammont korrett ta' ċertifikati tas-CBAM skont dan. Min se jaqa' taħt il-kamp ta' applikazzjoni tas-CBAM? Fil-prinċipju, l-importazzjonijiet ta' oġġetti mill-pajjiżi kollha li mhumiex fl-UE se jkunu koperti mis-CBAM. Madankollu huma esklużi ċerti pajjiżi terzi li jipparteċipaw fl-ETS jew li għandhom sistema għall-iskambju ta' kwoti tal-emissjonijiet marbuta ma' dik tal-Unjoni. Dan japplika għall-membri taż-Żona Ekonomika Ewropea u l-Iżvizzera. Is-CBAM se japplika għall-elettriku ġġenerat u importat minn pajjiżi li jixtiequ jintegraw is-swieq tal-elettriku tagħhom mal-UE sakemm dawk is-swieq tal-elettriku jkunu kompletament integrati. F'dak il-punt, u skont kundizzjonijiet stretti marbuta mal-implimentazzjoni tagħhom ta' ċerti obbligi u impenji, dawn il-pajjiżi jistgħu jiġu eżentati mill-mekkaniżmu. Jekk dan ikun il-każ, l-UE se terġa' tikkunsidra l-eżenzjonijiet mogħtija fl-2030. Sa din id-data l-imsieħba suppost ikunu stabbilew il-miżuri ta' dekarbonizzazzjoni li impenjaw ruħhom li jistabbilixxu, u sistema għall-iskambju ta' kwoti tal-emissjonijiet ekwivalenti għal dik tal-UE. Min ġie kkonsultat dwar is-CBAM propost u kif se ssir il-kooperazzjoni ma' pajjiżi terzi? Hi u tħejji din il-proposta, il-Kummissjoni kkonsultat firxa wiesgħa ta' partijiet ikkonċernati, kemm permezz ta' konsultazzjoni pubblika miftuħa kif ukoll permezz ta' konsultazzjonijiet aktar immirati. Barra minn hekk, il-Kummissjoni wettqet konsultazzjonijiet bilaterali estensivi mal-awtoritajiet pubbliċi tal-pajjiżi tal-UE u mhux tal-UE, mal-assoċjazzjonijiet ta' impriżi, ma' kumpaniji individwali u mal-NGOs. Saru wkoll konsultazzjonijiet immirati ma' maniġers anzjani u ma' assoċjazzjonijiet mis-setturi tal-materjali bażiċi, mal-manifatturi, mal-NGOs u ma' dawk li jfasslu l-politika. Id-djalogu mal-pajjiżi terzi se jkompli f'fora multilaterali u relazzjonijiet bilaterali. Billi s-CBAM għandu l-għan li jinkoraġġixxi proċessi tal-produzzjoni aktar nodfa, l-UE hija wkoll lesta li taħdem ma' pajjiżi bi dħul baxx u medju lejn id-dekarbonizzazzjoni tal-industriji tal-manifattura tagħhom. L-Unjoni se tappoġġa wkoll lill-pajjiżi inqas żviluppati bl-assistenza teknika meħtieġa. Sabiex in-negozji u l-pajjiżi l-oħra jkollhom ċertezza legali u stabbiltà, ic-CBAM se jiddaħħal b'mod gradwali u inizjalment se jkun qed japplika biss għal għadd limitat ta' oġġetti b'riskju għoli ta' rilokazzjoni tal-emissjonijiet tal-karbonju. Għal Aktar Informazzjoni Komunikazzjoni: il-pakkett “lesti għall-mira ta' 55 %” biex jintlaħqu l-miri klimatiċi tal-UE għall-2030 Is-sit web Inwettqu l-Patt Ekoloġiku Ewropew (inklużi proposti leġiżlattivi) Is-sit web u materjal awdjoviżiv dwar il-proposti Mistoqsijiet u tweġibiet dwar ir-Reviżjoni tad-Direttiva dwar it-Tassazzjoni fuq l-Enerġija Mistoqsijiet u tweġibiet dwar l-Iskema tal-UE għall-Iskambju ta' Kwoti tal-Emissjonijiet Mistoqsijiet u tweġibiet dwar ir-Regolamenti tal-qsim tal-isforz u l-użu tal-art, il-forestrija u l-agrikoltura Mistoqsijiet u tweġibiet dwar l-adattament tas-sistemi tal-enerġija tagħna għall-miri tal-klima tagħna Mistoqsijiet u tweġibiet dwar infrastruttura tat-trasport u karburanti sostenibbli Skeda informattiva dwar l-istruttura tal-pakkett Skeda informattiva dwar it-tranżizzjoni soċjalment ġusta Skeda informattiva dwar in-natura u l-foresti Skeda informattiva dwar it-trasport Skeda informattiva dwar l-enerġija Skeda informattiva dwar il-binjiet Skeda informattiva dwar l-industrija Skeda informattiva dwar l-idroġenu Skeda informattiva dwar il-Mekkaniżmu ta' Aġġustament tal-Karbonju fil-Fruntiera Skeda informattiva dwar tassazzjoni fuq l-enerġija aktar ekoloġika Fuljett dwar it-Twettiq tal-Patt Ekoloġiku Ewropew